Haidarábád

Nem tévesztendő össze ezzel: Hiderábád (város Pakisztánban, az indiai határ közelében) Haidarábád (telugu హైదరాబాదు, angolul Hyderabad) nagyváros Indiában, Telangána szövetségi állam székhelye. Lakosainak száma 2011-ben 6,8 millió fő volt, az agglomerációval együtt: 7,75 millió. Ezzel India 4. legnépesebb városa és 6. legnépesebb agglomerációja. Népesség Népességének változása: Története A Qutb Shahi dinasztia, pontosabban Mohammed Quli Qutb Shah (1580–1612) alapította 1591-ben. Uralkodása alatt a város Dél-Indiában az iszlám művészet, irodalom és tudományok központjává vált. Olyan nevezetes, ma is álló épületeket emelt, mint a Csárminár, ami egy boltíves épület és négy főutca kereszteződésében áll. Utóda, Mohammed Qutb Shah (1612–1626) kezdte meg a Mecca Masjid mecset építését, ami 10 000 ember befogadására alkalmas. Haidarábád 1687-ben elvesztette a függetlenségét, amikor a Mogul Birodalom (1526–1857) kiterjesztette a hatalmát a Dekkán-fennsík felé. Aurangzeb mogul császár (lásd: Mogul uralkodók listája) 1707-es halála utáni zűrzavarban Asaf Jah, nizam-ul-mulk (1734–1748), a térség mogul alkirálya kikiáltotta a független Haidarábád államot. A 18. század vége felé az állam a Brit Kelet-indiai Társaság védett szövetségese lett. Haidarábád nizámjai igyekeztek a várost az iszlám tanulmányok központjává tenni. A Dairatul-Maarif-it Osmania 1888-ban jött létre azzal a céllal, hogy ritka arab kéziratokat urdu nyelvre fordítsanak. Manapság a Salar Jung Museum tárolja a nizámok által összegyűjtött perzsa, arab és urdu nyelvű kéziratokat. 1918-ban Mir Usman nizám megalapította az Osmania egyetemet. Ez volt az első olyan egyeteme Indiának, ahol India valamely nyelvén (nevezetesen urdu nyelven) folyt az oktatás. 1926-ban létrejött a nők számára szolgáló egyetemi kollégium. Miután 1947-ben India függetlenné vált a britek uralma alól, az egyes államok irányítói tanácskozásokat tartottak az újonnan megalakult államhoz való csatlakozásról. 1948 szeptemberében, az indiai hadsereg inváziója után a Nizám kénytelen volt belemenni, hogy Haidarábád állam India része legyen. 1956-ban az indiai államokat nyelvi csoportok szerint újraszervezték, ekkor Haidarábád város az újonnan megalakult Ándhra Prades állam fővárosa lett, majd 2014-ben, amikor létrehozták Telangána államot, egy rövid ideig mind Ándhra Prades, mind Telangána fővárosaként is szolgált. 2015-ben Ándhra Prades új fővárost kapott (Amarávati), így azóta Haidarábád már csak Telangána fővárosa. 2020 októberében hatalmas árvíz pusztított a városban, legalább 50 ember halálát okozva. Földrajza A Dekkán-fennsíkon fekszik, a Muszi folyó partján. Területe 650 km², ezzel az egyik legnagyobb területű metropolisz Indiában. A városban számos tó található (ezek helyi neve: szágár, jelentése: tenger), ezek között több mesterséges tó is van, például a Hussain Sagar, amit 1562-ben hoztak létre, továbbá az Osman Sagar és Himayat Sagar. 1996-ban a városban 140 tó volt és 834 víztározó. Éghajlat Éghajlata trópusi szavannai. Decemberben és januárban időjárása kellemes, a nappali hőmérséklet 20-25 °C közötti. Június és szeptember között monszunidőszak van. Az éves csapadékmennyiség 830 mm körül alakul, az évi napsütéses órák száma 2700 körüli. Gazdasága Haidarábád manapság modern nagyváros, számos iparággal, közülük nevezetes a filmipar, a számítógép-ipar és az információtechnológia. A város egyik különlegessége a gyöngyök árusítása. Közlekedés A városban három vasútállomás (Secunderabad, Hyderabad - más néven Nampally - és Kacheguda) és egy buszpályaudvar (Mahatma Gandhi buszpályaudvar, ismertebb nevén Imlibun) található. A várostól 20 km-re délnyugatra található Radzsiv Gandhi nemzetközi repülőtér összeköttetésben áll a nagyobb indiai városokkal. A városon belül buszokkal, taxival vagy motoros riksával lehet közlekedni. Kultúra Ünnepek január - Szankranti - az aratás végét jelző ünnep. Sárkányeregetés, a teheneket csengővel látják el, szarvukat színesre festik. január, február - ipari vásár - a kereskedők egész Indiából bemutatják áruikat; színes ünnep. február - Dekkán ünnep - a dekkán kultúra bemutatása, urdu nyelvű költemények felolvasása, szufi vallásos táncok, egyéb helyi zenés, táncos megmozdulások. február, március - Maha Sivarátri - Siva isten ünnepe, éjszakai éneklés, imádkozás, zarándokok. február, március - Muharram - emlékezés Mohamed próféta unokájának mártíromságára. A siiták a gyász jeleként fekete viseletbe öltöznek. A Mecca Masjid mecsetnél nagy tömegek gyűlnek össze. március - Ugadi - telugu újév. Az ajtókat mangólevelekkel díszítik. június, július - Mahánkáli Dzsatra - Káli istennő ünnepe. június, július - Mrigaszira vagy Mrugam - a monszun kezdetét jelzi. 150 éves szokás, hogy több ezer asztmásnak olyan élő halat kell lenyelnie, amiket korábban gyógynövényekkel tápláltak. szeptember, október - Batukamma - a nővé válás ünnepe (főleg az állam északi részén vannak régi hagyományai). A lányok és nők Batukamma (బతుకమ్మ) istennő tiszteletére díszes virágfüzéreket készítenek, amiket a folyókra helyeznek. szeptember, október - Brahmotszavam - Brahma isten ünnepe, amit a hagyomány szerint ő maga kezdett el. Kilencnapos ünnep. november - Pandit Motiram–Pandit Maniram Szangít Szamaroh - két nagy tiszteletű zenészről elnevezett négynapos ünnep, amin a hindusztáni zene játssza a főszerepet. december második pénteke - Lumbini fesztivál - háromnapos buddhista ünnep. december, január - Viszakha Utszav - klasszikus zenei és népzenei ünnep, gyakran vízparton tartják, tánccal egybekötve. Látnivalók A Csárminár boltív és tőle nyugatra a Laad bazár A Salar Jung Museum: 35 000 kiállított tárgy A Csomahálla Palota A Heh The Nizam's Museum A Golkonda erőd A Kutb Sáhi királyok sírjai (kb. 1,5 km-re északnyugatra a Golkonda erőd Balahisar kapujától) A Mekka Maszdzsid (Mecca Masjid) mecset: 10 000 hívő befogadására alkalmas (nőknek tilos a belépés). A mecset 1614 és 1687 között épült. A kapu fölötti néhány tégla Mekka közeléből származó földből készült, innen ered a mecset neve. Buddha-szobor: 1990-ben lett kész, ötéves munka után. Magassága 17,5 méter, ezzel egyike a világon a legmagasabb Buddha-szobroknak. Súlya 350 tonna. Sport A városban van a székhelye a Sunrisers Hyderabad nevű krikettklubnak, amely az IPL bajnokság szereplője. Korábban itt működött az egyszeres IPL-bajnok Deccan Chargers krikettcsapat is, de az 2012-ben megszűnt. Panoráma Jegyzetek Források David Levinson, Karen Christensen (szerk.): Encyclopedia of Modern Asia, Berkshire Publishing Group, 2002, Vol. 2., p. 571. Lonely Planet: India, 2011 További információk Luther, Narenda: Hyderabad: Memoirs of a City. Hyderabad, India: Orient Longman, (1995) Naidu, Ratna: Old Cities, New Predicaments: A Study of Hyderabad. New Delhi: Sage, (1990) Kapcsolódó szócikkek • Nizám